*A határozati javaslatok elfogadásához*

*a Mötv. 50. § alapján* ***minősített*** *többség szükséges,*

*az előterjesztés* ***nyilvános ülésen tárgyalható****!*

*255. számú előterjesztés*

Bátaszék Város Önkormányzata Képviselő-testületének 2016. november 30-án,

 15,00 órakor megtartandó ülésére

*A bátaszéki szennyvíztelep fejlesztő, Bátaszék, Báta szennyvízcsatorna hálózat építő Önkormányzati Társulás megszüntetése*

|  |
| --- |
| **Előterjesztő:** dr. Bozsolik Róbert polgármester**Készítette:** dr. Kovács Martina jogi referens**Törvényességi ellenőrzést végezte:** Kondriczné dr. Varga Erzsébet jegyző**Tárgyalja:** PGB 2016. november 29. |

***Tisztelt Képviselő-testület!***

A bátaszéki szennyvíztelep fejlesztő, Bátaszék, Báta szennyvízcsatorna hálózat építő Önkormányzati Társulást Bátaszék, Alsónána, Báta, Bátaapáti, Mórágy és Mőcsény képviselő-testületei határozatlan időre hozták létre, a Nemzeti Fejlesztési Ügynökség Környezet és Energiai Operatív Program IH KEOP – 7.1.0/11. „Derogációs Viziközmű Projektek támogatása” pályázati konstrukció II. fordulós megvalósítására, a pályázat benyújtására és a fejlesztés megvalósítására.

A Társulás feladat- és hatáskörei a Társulási Megállapodás II. fejezet 2. pontja szerint: A vízgazdálkodásról szóló 1995. évi LVII. törvény 4. § (2) és (3) bekezdésében, valamint a 7. § (1) bekezdés a.) pontjában, valamint a 7/A. § (1), (2) és (3) bekezdéseiben meghatározott feladatok ellátása a pályázatban foglaltak szerint.

A Társulás a részére meghatározott feladat-és hatásköröket már hosszú ideje nem látja el, így feleslegessé vált a társulási forma fenntartása.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 88. §-a, ill. 91. §-a a társulás megszüntetéséről, megszűnéséről az alábbiak szerint rendelkezik:

*„88. § (1) A társulást a helyi önkormányzatok képviselő-testületei írásbeli megállapodással hozzák létre. A megállapodást a polgármester írja alá.*

 ***(2) A társulásban részt vevő*** *képviselő-testületek* ***mindegyikének minősített többséggel hozott döntése szükséges*** *a társulási megállapodás jóváhagyásához, módosításához vagy* ***a társulás megszüntetéséhez.”***

*„91. §* ***A társulás megszűnik:***

*a) ha a megállapodásban meghatározott időtartam eltelt, vagy törvényben szabályozott megszűnési feltétel megvalósult;*

***b) ha a társulás tagjai a 88. § (2) bekezdés szerinti többséggel azt elhatározzák;***

 *c) a törvény erejénél fogva;*

 *d) a bíróság jogerős döntése alapján.”*

Az Mötv. fenti rendelkezéseinek egybevetése alapján, ha a társuláshoz tartozó valamennyi önkormányzat képviselő-testülete minősített többséggel döntést hoz arról, hogy meg kívánja szüntetni a társulást, akkor a tagok határozzák meg a megszűnés időpontját.Nem kell tehát kivárni a csatlakozásra, ill. kiválásra törvényileg előírt 6 hónapot.

Kérem a tisztelt képviselő-testületet az előterjesztés megtárgyalására és a határozati javaslat elfogadására.

**H a t á r o z a t i j a v a s l a t :**

**A bátaszéki szennyvíztelep fejlesztő, Bátaszék, Báta szennyvízcsatorna hálózat építő Önkormányzati Társulás megszüntetése**

Bátaszék Város Önkormányzatának Képviselő-testülete

a) egyetért A bátaszéki szennyvíztelep fejlesztő, Bátaszék, Báta szennyvízcsatorna hálózat építő Önkormányzati Társulás 2016. december 31. napjával történő megszüntetésével, az erről szóló, a határozat melléklete szerinti megállapodást elfogadja.

c) felhatalmazza a polgármestert a társulást megszüntető megállapodás aláírására.

d) felhívja a jegyzőt, mint a munkaszervezet vezetőjét, hogy a megszüntető megállapodást továbbítsa a Magyar Államkincstár Tolna Megyei Igazgatósága részére a Társulás törlésének törzskönyvi nyilvántartásban történő átvezetése érdekében.

e) felhívja a jegyzőt, hogy készítesse el a társulás tekintetében az éves költségvetési beszámolót (záró beszámoló), és küldje meg a Kincstárhoz.

f) felhívja továbbá a jegyzőt, hogy a társulás megszűnéséről értesítse az illetékes szerveket.

Határidő: 2016. december 31.

Felelős: dr. Bozsolik Róbert polgármester

Kondriczné dr. Varga Erzsébet jegyző

Határozatról értesül: Magyar Államkincstár

 Társulásban részt vevő önkormányzatok,

 Bátaszéki KÖH pénzügyi iroda,

 irattár